题戴巨川庶子画马（自题曰《称德图》）
王峻 (Qing)
先生画马如画牛，不著鞍鞯不络头。超遥肯与驽骀伍，放旷还同麋鹿游。先生相马如相士，德合刚柔比君子。神闲气静在平时，电激飙驰日千里。拈毫十日又五日，惨淡经营能事毕。恍疑貌出古纤骊，直压开元卌万匹。君不见黄金之勒锦障泥，多少款段当风嘶。安得壮士驰骏足，层冰蹴裂交河西。